Oʻzbekiston Respublikasi Vazirlar Mahkamasi huzuridagi Din ishlari boʻyicha qoʻmita toʻgʻrisidagi nizomni tasdiqlash haqida
(resolution, 2025-08-20)

Oʻzbekiston Respublikasi Vazirlar Mahkamasi huzuridagi Din ishlari boʻyicha qoʻmita faoliyatini yanada takomillashtirish maqsadida Vazirlar Mahkamasi qaror qiladi: 1. Quyidagilarni nazarda tutuvchi Oʻzbekiston Respublikasi Vazirlar Mahkamasi huzuridagi Din ishlari boʻyicha qoʻmita toʻgʻrisidagi nizom ilovaga muvofiq tasdiqlansin: Oʻzbekiston Respublikasi Vazirlar Mahkamasi huzuridagi Din ishlari boʻyicha qoʻmitaning (keyingi oʻrinlarda — Din ishlari boʻyicha qoʻmita) maqomi, asosiy vazifalari va funksiyalari; Din ishlari boʻyicha qoʻmitaning huquqlari hamda javobgarligi, shuningdek, uning faoliyatini tashkil etish tartibi; Din ishlari boʻyicha qoʻmita rahbariyatining asosiy funksional vazifalari va javobgarligi; Din ishlari boʻyicha qoʻmita faoliyatini moliyalashtirish, uning xodimlari mehnatiga haq toʻlash va ularni moddiy ragʻbatlantirish tartibi. 2. Vazirlar Mahkamasining “Oʻzbekiston Respublikasi Vazirlar Mahkamasi huzuridagi Din ishlari boʻyicha qoʻmita toʻgʻrisidagi nizomni tasdiqlash haqida” 2019-yil 23-noyabrdagi 946-son qarori oʻz kuchini yoʻqotgan deb hisoblansin. 3. Din ishlari boʻyicha qoʻmita boshqa manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev va Din ishlari boʻyicha qoʻmita raisi S.D. Toshboyev zimmasiga yuklansin. 1. Mazkur Nizom Oʻzbekiston Respublikasi Vazirlar Mahkamasi huzuridagi Din ishlari boʻyicha qoʻmitaning (keyingi oʻrinlarda — Din ishlari boʻyicha qoʻmita) maqomi, asosiy vazifalari, funksiyalari, huquq va majburiyatlari, faoliyatini tashkil etish va hisobot berish tartibini, shuningdek, uning rahbarlarining funksional vazifalari va masʼuliyatini belgilaydi. 2. Din ishlari boʻyicha qoʻmita: din ishlari sohasida yagona davlat siyosati amalga oshirilishini taʼminlashga masʼul vakolatli davlat boshqaruvi organi hisoblanadi; jamiyatda “jaholatga qarshi maʼrifat” ulugʻvor gʻoyasi asosida dinning asl insonparvarlik mohiyatini, ezgulik, tinchlik va insoniylik kabi fazilatlar, azaliy qadriyatlar ifodasi ekanligini targʻib etish maqsadida barcha davlat tashkilotlari va nodavlat notijorat tashkilotlarga bu boradagi faoliyatni amalga oshirishga koʻmaklashadi; mamlakatdagi diniy-ijtimoiy jarayonlar hamda diniy bagʻrikenglikni taʼminlash masalalarini oʻrganish natijalari asosida ilmiy-tadqiqot ishlarini qoʻllab-quvvatlash, targʻibot va tashviqot tadbirlarini oʻtkazish choralarini koʻradi. 3. Din ishlari boʻyicha qoʻmita oʻz faoliyati yuzasidan Oʻzbekiston Respublikasi Vazirlar Mahkamasiga boʻysunadi va hisobot beradi. 4. Din ishlari boʻyicha qoʻmita oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, boshqa qonunchilik hujjatlariga, shuningdek, mazkur Nizomga amal qiladi. 5. Din ishlari boʻyicha qoʻmita oʻz faoliyatini davlat boshqaruvi organlari, mahalliy davlat hokimiyati organlari, xoʻjalik birlashmalari va boshqa tashkilotlar, shu jumladan, xalqaro tashkilotlar bilan oʻzaro hamkorlikda amalga oshiradi. 6. Din ishlari boʻyicha qoʻmitaning oʻz vakolatlari doirasida qabul qilgan va normativ-huquqiy tusga ega boʻlgan qarorlari davlat boshqaruvi organlari, mahalliy ijro etuvchi hokimiyat organlari, xoʻjalik birlashmalari, yuridik va jismoniy shaxslar tomonidan bajarilishi majburiy hisoblanadi. 7. Din ishlari boʻyicha qoʻmita yuridik shaxs hisoblanadi, Oʻzbekiston Respublikasi Davlat gerbi tasviri va oʻz nomi davlat tilida yozilgan muhr va blankalarga, mustaqil balansga, shaxsiy gʻazna hisobvaraqlariga, shu jumladan, chet el valyutasidagi shaxsiy gʻazna hisobvaraqlariga ega boʻladi. 8. Din ishlari boʻyicha qoʻmitaning rasmiy nomi: a) davlat tilida: toʻliq nomi — Oʻzbekiston Respublikasi Vazirlar Mahkamasi huzuridagi Din ishlari boʻyicha qoʻmita; qisqartirilgan nomi — Din ishlari boʻyicha qoʻmita; b) rus tilida: toʻliq nomi — Komitet po delam religiy pri Kabinete Ministrov Respubliki Uzbekistan; qisqartirilgan nomi — Komitet po delam religiy; v) ingliz tilida: toʻliq nomi — Committee of Religious Affairs under the Cabinet of Ministers of the Republic of Uzbekistan; qisqartirilgan nomi — Committee of Religious Affairs. 9. Din ishlari boʻyicha qoʻmitaning joylashgan joyi (pochta manzili): Toshkent shahri, Shayxontohur tumani, A. Navoiy koʻchasi, 12-uy. 10. Din ishlari boʻyicha qoʻmita tizimiga quyidagilar kiradi: Din ishlari boʻyicha qoʻmitaning markaziy apparati; Din ishlari boʻyicha qoʻmitaning Qoraqalpogʻiston Respublikasi, viloyatlar va Toshkent shahar hududiy boshqarmalari (keyingi oʻrinlarda — hududiy boshqarmalar). 11. Hududiy boshqarmalar yuridik shaxs maqomiga ega boʻlmaydi va ularning tuzilmasida tumanlar va shaharlar boʻyicha bosh mutaxassislar faoliyat yuritadi. 12. Quyidagilar Din ishlari boʻyicha qoʻmitaning asosiy vazifalari hisoblanadi: vijdon erkinligi va diniy tashkilotlar toʻgʻrisidagi qonunchilik hujjatlariga muvofiq din ishlari sohasida yagona davlat siyosatini amalga oshirish; Oʻzbekiston Respublikasining dunyoviy davlat tamoyilini amaliy roʻyobga chiqarish, fuqarolarning vijdon erkinligi kafolatlarini himoya qilish; diniy mutaassiblik va ekstremizm gʻoyalarini tarqatish, turli konfessiyalar oʻrtasida adovatni yuzaga keltirishga qaratilgan xatti-harakatlarga yoʻl qoʻymaslik choralarini koʻrish; jamiyatda diniy-maʼrifiy muhit barqarorligi va eʼtiqod erkinligiga tahdid tugʻdirishi mumkin boʻlgan omillarni oʻrganish, tahlil qilish va ularning oldini olish choralarini koʻrish, shuningdek, ushbu jarayonlarda diniy-maʼrifiy soha vakillarining ishtirokini kengaytirish; davlat organlarining diniy tashkilotlar bilan oʻzaro aloqasi va hamkorligini muvofiqlashtirish hamda davlat siyosatida qonunchilik hujjatlarida belgilangan tartibda roʻyxatdan oʻtkazilgan diniy tashkilotlar manfaatlarini aks ettirish; aholi orasida konfessiyalararo totuvlik va diniy bagʻrikenglikni mustahkamlash boʻyicha targʻibot va tashviqot ishlarini olib borish; fuqarolarning xorijiy davlatlarga hamda chet el fuqarolarining Oʻzbekistonga ziyorat turizmini amalga oshirishi uchun shart-sharoitlar yaratish; ekstremizm, separatizm va mutaassiblik gʻoyalari taʼsiriga tushib qolgan shaxslarni, ayniqsa, yoshlar va xotin-qizlarni sogʻlom hayotga qaytarish, jamiyatda tinchlik va totuvlik muhitini mustahkamlash borasida maʼrifiy-tarbiyaviy ishlarni olib borish, bu borada ilgʻor xorijiy tajriba asosida takliflar tayyorlash; Internet jahon axborot tarmogʻi va ijtimoiy tarmoqlarda din ishlari sohasidagi yagona davlat siyosatiga nisbatan noxolis maʼlumotlar tarqalishining oldini olish hamda diniy mutaassiblik va ekstremizm ruhidagi axborotlarga tezkor va ilmiy raddiyalar berish; din ishlari sohasidagi ilmiy-tadqiqot markazlarining tadqiqot yoʻnalishlari boʻyicha tavsiyalar berish; manfaatdor tashkilotlar bilan hamkorlikda aholining diniy-ijtimoiy jarayonlarga munosabatini oʻrganish boʻyicha ijtimoiy soʻrovlar tashkil etish. 13. Din ishlari boʻyicha qoʻmita oʻziga yuklangan vazifalarga muvofiq quyidagi funksiyalarni bajaradi: a) vijdon erkinligi va diniy tashkilotlar toʻgʻrisidagi qonunchilik hujjatlariga muvofiq din ishlari sohasida yagona davlat siyosatini amalga oshirish borasida: mahalliy davlat hokimiyati organlari bilan birgalikda vijdon erkinligi va diniy tashkilotlar toʻgʻrisidagi qonunchilik hujjatlariga muvofiq din ishlari sohasidagi masalalarni hal qilishda yagona davlat siyosatini amalga oshiradi; davlat organlarining diniy tashkilotlar bilan oʻzaro munosabatlarini muvofiqlashtiradi hamda vijdon erkinligi va diniy tashkilotlar toʻgʻrisidagi qonunchilik hujjatlarining ijrosi yuzasidan nazoratni amalga oshiradi; din ishlari sohasidagi davlat siyosatining asosiy maqsadi, vazifalari va prinsiplarini keng jamoatchilikka, davlat va jamoat tashkilotlari rahbar va xodimlariga tushuntirish, ularning faolligi, tashabbuskorligini oshirish ishlarini olib boradi; hududiy boshqarmalar bilan birgalikda diniy tashkilotlarni roʻyxatdan oʻtkazish yuzasidan xulosa olish boʻyicha ushbu tashkilotlar murojaatlarini koʻrib chiqadi, hududiy boshqarmalar tomonidan bunday murojaatlarning qonunchilik hujjatlariga muvofiqligini joylarda oʻrganilishini nazorat qiladi; diniy taʼlim muassasalari faoliyati belgilangan tartibda litsenziyalanishi, litsenziatlar tomonidan litsenziya talablari va shartlariga rioya etilishi yuzasidan nazoratni tashkil qiladi, litsenziyalar reyestrini yuritadi; diniy tashkilotlarning, shu jumladan, diniy taʼlim muassasalarining faoliyatini, ularning oʻquv jarayoni va dasturlarini, oʻquv-tarbiyaviy ishlarni, fanlar boʻyicha oʻquv rejalarini, diniy mavzudagi ilmiy-tadqiqot ishlarini muvofiqlashtiradi, ularga ushbu faoliyatni amalga oshirishda tashkiliy, huquqiy, metodik yordam koʻrsatadi; respublikada chiqariladigan yoki chet ellardan keltiriladigan diniy mazmundagi materiallarni (matbuot va elektron nashrlarni, audio, video kassetalarni, SD, DVD va boshqa elektron tashuvchilarni, Internet jahon axborot tarmogʻida joylashtirilgan diniy mazmundagi materiallarni) ekspertizadan oʻtkazadi va mazkur faoliyatni muvofiqlashtiradi; vijdon erkinligi va diniy tashkilotlar faoliyatiga taalluqli normativ-huquqiy hujjatlar loyihalarini ishlab chiqishda qatnashadi; b) Oʻzbekiston Respublikasining dunyoviy davlat tamoyilini amaliy roʻyobga chiqarish, fuqarolarning vijdon erkinligi kafolatlarini himoya qilish borasida: Oʻzbekiston Respublikasi fuqarolarining, shuningdek, diniy eʼtiqodidan qatʼi nazar, Oʻzbekiston Respublikasi hududida istiqomat qiluvchi chet el fuqarolari va fuqaroligi boʻlmagan shaxslarning diniy erkinligini taʼminlashning qonuniy choralarini koʻradi; dunyoviy davlat tamoyilini amaliy roʻyobga chiqarish, fuqarolarning vijdon erkinligi kafolatlarini himoya qilish borasida tegishli choralarni belgilaydi hamda manfaatdor tashkilotlar bilan hamkorlikni yoʻlga qoʻyadi; diniy tashkilotlar rahbarlarining dunyoviy davlat tamoyillari, Hukumatning din ishlari sohasidagi siyosati mohiyati, amalga oshirilayotgan islohotlar haqidagi tushuncha va dunyoqarashini kengaytirish maqsadida maʼrifiy tadbirlar tashkil etib boradi; vijdon erkinligi kafolatlarining buzilishi holatlariga nisbatan tezkor choralar koʻradi; diniy tashkilotlar vakillarining ibodat marosimlarida oʻqiladigan maʼruzalari mazmuni Oʻzbekiston Respublikasining Konstitutsiyasi va qonunlariga hamda dunyoviy davlat tamoyiliga muvofiq boʻlishini taʼminlaydi; roʻyxatdan oʻtgan diniy tashkilot aʼzolarining erkin ibodat qilishi, diniy rasm-rusumlarni ado etishi uchun shart-sharoitlar yaratishda hamkorlik qiladi; v) diniy mutaassiblik va ekstremizm gʻoyalarini tarqatish, turli konfessiyalar oʻrtasida adovatni yuzaga keltirishga qaratilgan xatti-harakatlarga yoʻl qoʻymaslik choralarini koʻrish borasida: diniy mutaassiblik va ekstremizm gʻoyalarini tarqatish, turli konfessiyalar oʻrtasida adovatni yuzaga keltirish hamda diniy vaziyatga salbiy taʼsir etuvchi omillarni oʻrganish va bartaraf etish chora-tadbirlarini ishlab chiqishda ilmiy-tadqiqot markazlari, tashkilotlar va taʼlim muassasalari bilan hamkorlikni yoʻlga qoʻyadi; Oʻzbekistonda va xorijda yuz berayotgan diniy-ijtimoiy sohaga oid muhim voqealarni chuqur tahlil qilish hamda respublikadagi barqaror diniy-ijtimoiy vaziyatga tahdid solishi mumkin boʻlgan salbiy holatlarni aniqlash va ularni bartaraf etish maqsadida respublikada faoliyat koʻrsatayotgan boshqa tahliliy markazlar bilan hamkorlik qiladi va tajriba almashadi; tayyorlash, olib kirish, tarqatish man etilgan, Oʻzbekiston Respublikasi hududida muomalada boʻlishi taqiqlangan diniy mazmundagi materiallarning roʻyxatini har yili kamida ikki marta xizmat doirasida foydalanish uchun manfaatdor tashkilotlarga taqdim qiladi; “jaholatga qarshi maʼrifat” gʻoyasi asosida maʼnaviy-maʼrifiy targʻibot tadbirlarini kuchaytirish, diniy vaziyat oʻzgaruvchan boʻlgan hududlar boʻyicha manzilli “yoʻl xaritalari”ni ishlab chiqadi; diniy-maʼrifiy sohada amalga oshirilayotgan islohotlarni keng targʻib etish hamda “Uz” domenida faoliyat yuritayotgan diniy-maʼrifiy yoʻnalishdagi veb-saytlarda ekstremizm va terrorizmga qarshi qaratilgan targʻibot ishlarini amalga oshirishni tashkil etadi; g) jamiyatda ijtimoiy-maʼnaviy muhit barqarorligi va eʼtiqod erkinligiga tahdid tugʻdirishi mumkin boʻlgan omillarni oʻrganish, tahlil qilish va ularning oldini olishga qaratilgan choralarni koʻrish, shuningdek, ushbu jarayonlarda diniy-maʼrifiy soha vakillarining ishtirokini kengaytirish borasida: respublika hududlari va xorijiy davlatlardagi diniy-ijtimoiy jarayonlarni oʻrganadi, tahlil qiladi, davlat organlari va diniy tashkilotlar oʻrtasidagi munosabatlar masalalari boʻyicha axborot-tahliliy materiallarni tayyorlaydi hamda Vazirlar Mahkamasi va Oʻzbekiston Respublikasi Prezidenti Administratsiyasiga kiritib boradi; respublikada diniy-ijtimoiy vaziyatni monitoring va tahlil qiladi, maʼnaviy muhitni yaxshilash va barqarorligini taʼminlash, diniy vaziyatni yanada sogʻlomlashtirish boʻyicha tavsiyalar ishlab chiqadi; diniy mavzularga oid nashrlar, Internet jahon axborot tarmogʻi va ommaviy axborot vositalari materiallarini chuqur tahlil qiladi; diniy-maʼrifiy sohada aholi, ayniqsa, yoshlarning huquqiy madaniyati va bilimini oshirish, jamiyatda bagʻrikenglik gʻoyalarini shakllantirish va mustahkamlash boʻyicha choralar koʻradi; aholining, ayniqsa, yosh avlodning diniy va dunyoviy qarashlarini rivojlantiradi; jamiyatda ekstremizm gʻoyalari tarqalishining oldini olish, aholini noanʼanaviy diniy harakatlar va tahdidlardan himoya qilish uchun davlat tashkilotlari va nodavlat notijorat tashkilotlar faoliyatini muvofiqlashtirishda ishtirok etadi; d) davlat organlarining diniy tashkilotlar bilan oʻzaro aloqasi va hamkorligini muvofiqlashtirish hamda davlat siyosatida qonunchilik hujjatlarida belgilangan tartibda roʻyxatdan oʻtkazilgan diniy tashkilotlar manfaatlarini aks ettirish borasida: davlat organlari va muassasalarining respublika hududida joylashgan diniy tashkilotlar bilan oʻzaro hamkorligini taʼminlaydi; diniy tashkilotlar iltimosiga koʻra, ularning davlat organlari bilan oʻzaro aloqalariga koʻmaklashadi va hal etilishi talab qilinadigan masalalar boʻyicha zarur yordam koʻrsatadi; diniy tashkilotlar, shuningdek, xorijiy diniy tashkilotlar bilan oʻzaro munosabatlarga doir masalalar boʻyicha ishlarni amalga oshiradi; davlat siyosatida qonunchilik hujjatlarida belgilangan tartibda roʻyxatdan oʻtkazilgan diniy tashkilotlar manfaatlarini aks ettiradi; diniy tashkilotlarning davlat roʻyxatidan oʻtishi uchun zarur boʻlgan hujjatlarni tayyorlashda hamkorlik qiladi; diniy tashkilotlar tomonidan oʻtkaziladigan va ularning oʻz faoliyati bilan bogʻliq tadbirlarida qatnashadi; e) aholi orasida konfessiyalararo totuvlik va diniy bagʻrikenglikni mustahkamlash boʻyicha targʻibot va tashviqot ishlarini olib borish borasida: fuqarolarning vijdon va din erkinligi masalalari yuzasidan huquqiy savodxonligini oshirish boʻyicha keng qamrovli ishlarni amalga oshiradi; diniy tashkilotlarga respublikada va chet ellarda oʻzaro doʻstona munosabatlar oʻrnatishga koʻmaklashadi; diniy tashkilotlar va ularning aʼzolari oʻrtasida oʻzaro doʻstlik hamda bagʻrikenglikni mustahkamlash siyosatini olib boradi, ushbu sohada tashkiliy va maʼnaviy-maʼrifiy ishlarni amalga oshiradi; diniy konfessiyalar oʻrtasidagi tinchlik va totuvlikni, diniy bagʻrikenglikni mustahkamlash borasida targʻibot va tashviqot ishlarida nodavlat notijorat tashkilotlar bilan hamkorlik qiladi; j) fuqarolarning xorijiy davlatlarga hamda chet el fuqarolarining Oʻzbekistonga ziyorat turizmini amalga oshirishi uchun shart-sharoitlar yaratish borasida: “Haj” va “Umra” tadbirlariga boradigan fuqarolar roʻyxatining xolisona va ijtimoiy adolat mezonlari asosida shakllantirilishini muvofiqlashtiradi hamda muqaddas ziyoratlarni tashkil qilishda belgilangan tartibga qatʼiy rioya etilishini taʼminlaydi; ziyoratlarni tashkil etish va oʻtkazish jarayonlarini kuzatib boradi, tahlil qiladi, yoʻl qoʻyilgan kamchiliklarni oʻz vaqtida bartaraf etish boʻyicha koʻrsatmalar beradi; ommaviy axborot vositalarida, shu jumladan, chet ellarda Oʻzbekiston Respublikasining islom sivilizatsiyasining madaniy, tarixiy va ilmiy-maʼnaviy markazlaridan biri sifatidagi oʻrni va rolini, shuningdek, diniy-maʼrifiy sohada amalga oshirilayotgan islohotlarni targʻib etish ishlarini olib boradi; respublika va xorijiy davlat muassasalari, diniy tashkilotlar oʻrtasida ziyorat turizmi sohasida aloqalar oʻrnatish va rivojlantirish masalasida ishlarni tashkil qiladi; ziyorat turizmi tarmogʻini boshqarishni tubdan takomillashtirish, milliy ziyorat turizmi mahsulotlarini yaratish va ularni jahon bozorlarida targʻib qilish, ziyorat turizmi sohasida Oʻzbekistonning ijobiy qiyofasini shakllantirish boʻyicha tahliliy maʼlumotlar tayyorlaydi; z) ekstremizm, separatizm va mutaassiblik gʻoyalari taʼsiriga tushib qolgan shaxslarni, ayniqsa, yoshlar va xotin-qizlarni sogʻlom hayotga qaytarish, jamiyatda tinchlik va totuvlik muhitini mustahkamlash borasida maʼrifiy-tarbiyaviy ishlarni olib borish, bu borada ilgʻor xorijiy tajriba asosida takliflar tayyorlash borasida: ekstremistik guruhlar taʼsiriga tushib qolgan shaxslarni toʻgʻri yoʻlga qaytarish va reabilitatsiya qilish boʻyicha kompleks profilaktik chora-tadbirlarni ishlab chiqish va amalga oshirishda hamkorlik qiladi; ekstremistik guruhlar faoliyatini aniqlash va unga chek qoʻyishga koʻmaklashadi; terrorchilik va ekstremizmni targʻib qilishga, xorijdan shu maqsadda mamlakatga daʼvatchilarning noqonuniy kirib kelishiga qarshi huquqni muhofaza qiluvchi idoralar bilan hamkorlikda choralar koʻradi; joylardagi ommaviy axborot vositalari, rasmiy diniy tashkilotlar bilan birgalikda noqonuniy diniy oqim va guruhlarning faoliyati, dinning terrorchilik, ekstremizm va boshqa jinoiy koʻrinishlarga zid ekanligi haqida aholi oʻrtasida keng tushuntirish ishlarini tashkil etadi; turli buzgʻunchi oqimlar taʼsiriga tushib qolgan shaxslar bilan ishlash boʻyicha xorij tajribasini oʻrganadi va amaliyotga joriy etish yuzasidan takliflar tayyorlaydi; milliy qadriyatlar, urf-odatlar, muqaddas anʼanalar, maʼnaviyatga salbiy taʼsir koʻrsatadigan tahdidlarga qarshi qaratilgan tizimli targʻibot-tashviqot ishlarini olib boradi; yoshlar va xotin-qizlar orasida buzgʻunchi va yot gʻoyalarga qarshi mafkuraviy immunitetni kuchaytirish, bunday gʻoyalar taʼsiridan asrashga qaratilgan tizimli va taʼsirchan chora-tadbirlarni amalga oshiradi; milliy, diniy anʼanalar, urf-odatlar hamda qadriyatlarni asrab-avaylash va rivojlantirishga, jamiyatda millatlararo doʻstlik, oʻzaro mehr-oqibat, bagʻrikenglik va hamjihatlikni mustahkamlashga koʻmaklashadi; ekstremizm, separatizm va mutaassiblik gʻoyalari taʼsiriga tushib qolgan xotin-qizlarni sogʻlom hayotga qaytarish borasida ilgʻor xorijiy tajriba asosida takliflar tayyorlaydi; i) Internet jahon axborot tarmogʻi va ijtimoiy tarmoqlarda din ishlari sohasidagi yagona davlat siyosatiga nisbatan noxolis maʼlumotlar tarqalishining oldini olish hamda diniy mutaassiblik va ekstremizm ruhidagi axborotlarga tezkor va ilmiy raddiyalar berish borasida: din ishlari sohasida yagona davlat siyosatini Internet jahon axborot tarmogʻi orqali targʻib qilish faoliyatini tashkil etadi; Internet jahon axborot tarmogʻi va ijtimoiy tarmoqlarda vijdon erkinligi va diniy bagʻrikenglik tamoyillariga zid boʻlgan materiallarni aniqlaydi, ilmiy asosda tahlil qiladi hamda xavf-xatar yoʻnalishlarini belgilaydi; din ishlari sohasidagi ilmiy-tadqiqot markazlari hamda mutasaddi tashkilotlar tomonidan mavjud tahdidlarga nisbatan xalqchil raddiyalar tayyorlash yoʻnalishidagi faoliyatni muvofiqlashtiradi; jamiyatda diniy-ijtimoiy muhit barqarorligi va eʼtiqod erkinligiga tahdid tugʻdirishi mumkin boʻlgan omillarni oʻrganadi, tahlil qiladi va ularning oldini olish choralarini koʻradi; turli konfessiyalar oʻrtasida oʻzaro adovatni yuzaga keltirishga qaratilgan xatti-harakatlar, materiallarni aniqlaydi hamda bunday salbiy holatlarning oldini olish boʻyicha tegishli tavsiyalarni ishlab chiqadi; k) din ishlari sohasidagi ilmiy-tadqiqot markazlarining tadqiqot yoʻnalishlari boʻyicha tavsiyalar berish borasida: din ishlari sohasidagi ilmiy-tadqiqot markazlarining ilmiy va diniy-maʼrifiy faoliyat yoʻnalishlari boʻyicha tavsiyalar beradi; ilmiy-tadqiqot markazlarining boy ilmiy-maʼnaviy meros, dunyoviy va diniy ilmlar boʻyicha tadqiqot natijalarini oʻquv-tarbiya jarayonida qoʻllash va keng jamoatchilikka yetkazishda koʻmaklashadi; jahondagi nufuzli ilmiy-tadqiqot markazlarining tajribasini oʻrganadi va ular bilan hamkorlikni yoʻlga qoʻyishda amaliy yordam beradi; kadrlar tayyorlash jarayoniga ilmiy-tadqiqot markazlarining yetuk mutaxassislarini jalb qilish orqali ilm-fan hamda taʼlimning oʻzaro integratsiyasini tashkil etishda hamkorlik qiladi; ilmiy-tadqiqot markazlari hamda diniy taʼlim muassasalarida ilmiy va ilmiy-pedagogik kadrlar tayyorlanishini takomillashtirish yuzasidan tavsiyalar tayyorlaydi; l) tegishli mahalliy tashkilotlar bilan hamkorlikda aholining diniy-ijtimoiy jarayonlarga munosabatini oʻrganish boʻyicha ijtimoiy soʻrovlar tashkil etish borasida: diniy-ijtimoiy jarayonlarni oʻrganish yuzasidan oʻtkaziladigan ijtimoiy soʻrovnomalarning nazariy jihatlarini ishlab chiqishda ishtirok etadi; aholining diniy-ijtimoiy jarayonlarga munosabatini tadqiq qilish boʻyicha xorij tajribasini oʻrganib boradi hamda ularning ijobiy jihatlarini mahalliy soʻrovnomalarga joriy etish boʻyicha takliflarni ishlab chiqadi; oʻtkazilgan ijtimoiy soʻrovnomalarning natijalari boʻyicha tahliliy maʼlumot va takliflar tayyorlaydi. 14. Din ishlari boʻyicha qoʻmita oʻziga yuklangan vazifalar va funksiyalarni bevosita, shuningdek, hududiy boshqarmalar orqali amalga oshiradi. 15. Din ishlari boʻyicha qoʻmita oʻziga yuklangan vazifalar va funksiyalarni bajarish uchun quyidagi huquqlarga ega: davlat boshqaruvi organlari, mahalliy ijro etuvchi hokimiyat organlari, xoʻjalik birlashmalari va boshqa davlat tashkilotlaridan Din ishlari boʻyicha qoʻmita vakolatlariga kiruvchi masalalar boʻyicha hujjatlar, statistik maʼlumotlar, tahliliy materiallar, xulosalar va boshqa axborotni tekin olish; Din ishlari boʻyicha qoʻmitaga yuklangan vazifalar va funksiyalarni bajarish bilan bogʻliq normativ-huquqiy va boshqa hujjatlarning loyihalarini Oʻzbekiston Respublikasi Prezidenti Administratsiyasiga yoki Vazirlar Mahkamasiga belgilangan tartibda kiritish; Din ishlari boʻyicha qoʻmita vakolatiga kiradigan masalalar boʻyicha davlat boshqaruvi organlari, mahalliy davlat hokimiyati organlari, xoʻjalik birlashmalari faoliyatini muvofiqlashtirish; Din ishlari boʻyicha qoʻmita vakolatiga taalluqli masalalar boʻyicha idoralararo tusga ega xalqaro shartnomalarni belgilangan tartibda tuzish; Din ishlari boʻyicha qoʻmita vakolatiga taalluqli masalalar boʻyicha Oʻzbekiston Respublikasi manfaatlarini xalqaro darajada belgilangan tartibda ifoda etish; davlat organlari va tashkilotlarining din ishlari sohasiga oid davlat siyosati masalalarini koʻrib chiqish bilan bogʻliq majlislari, yigʻilishlari va hayʼat majlislarida ishtirok etish; yuklangan vazifalar doirasida bevosita yoki idoraviy mansub tashkilotlar orqali xorijiy sohaviy idoralar, ilmiy va taʼlim muassasalari bilan hamkorlik qilish; belgilangan tartibda Din ishlari boʻyicha qoʻmita vakolatlariga kiruvchi masalalar boʻyicha xorijiy davlatlarning vakolatli organlari bilan axborot almashish; oʻz vakolatlari doirasida konferensiyalar, seminarlar, simpoziumlar, koʻrgazmalar oʻtkazish, shuningdek, boshqa tashkilotlar tomonidan oʻtkaziladigan shunday tadbirlarda ishtirok etish; oʻz faoliyatini keng yoritish maqsadida Internet jahon axborot tarmogʻida rasmiy veb-saytlar, shuningdek, ijtimoiy tarmoqlarda oʻz sahifalarini yaratish; diniy tashkilotlardan zarur axborotlarni belgilangan tartibda olish, shuningdek, ular tomonidan oʻtkaziladigan faoliyati bilan bogʻliq tadbirlarda qatnashish; din ishlari sohasidagi vazifalarni yoritish maqsadida belgilangan tartibda noshirlik faoliyatini amalga oshirish va nashriyotlar tashkil qilish; qonunchilik hujjatlarida belgilangan tartibda Din ishlari boʻyicha qoʻmita xodimlarining mehnatiga haq toʻlash, ularni ragʻbatlantirish, mukofotlash va ragʻbatlantirishning boshqa turlarini amalga oshirish; yuklangan vazifalarni bajarish va faoliyatni zamonaviy talablarga muvofiq takomillashtirish uchun belgilangan tartibda kengashlar, komissiyalar, ishchi guruhlar va jamgʻarmalar tashkil etish; alohida vazifalarni bajarish uchun funksional boʻlinmalar tashkil qilish; sohada kadrlar tayyorlash va ularning malakasini oshirish boʻyicha belgilangan tartibda tuzilmaviy ilmiy va oʻquv markazlarini tashkil etish yuzasidan takliflar kiritish; Oʻzbekiston Respublikasi Prezidenti va Hukumatining topshiriqlariga muvofiq xalqaro tashkilotlarda davlat manfaatlarini ifoda etish hamda belgilangan tartibda va xalqaro huquq meʼyorlari asosida boshqa mamlakatlarning din ishlari masalalari boʻyicha masʼul idoralari hamda ilmiy markazlari bilan bevosita yoki ularning quyi boʻgʻin tuzilmalari bilan hamkorlik shartnomalarini tuzish; binolarga xizmat koʻrsatish, inventarlar va xoʻjalik ashyolari, avtotransport, aloqa vositalari, hisoblash, kompyuter va tashkiliy texnikalarni saqlash va ulardan foydalanish ishlarini bajarish, dasturiy taʼminot sotib olish boʻyicha belgilangan tartibda shartnomalar tuzish; Din ishlari boʻyicha qoʻmita faoliyatini samarali tashkil etish, unga yuklangan vazifalarni oʻz vaqtida va sifatli amalga oshirish uchun xorijiy ilmiy-tadqiqot markazlarining mutaxassis va ekspertlarini shartnoma asosida jalb qilish; Din ishlari boʻyicha qoʻmita hamda uning tizimiga kiruvchi tarkibiy tuzilmalarlarning moddiy-texnik bazasini yaxshilash choralarini koʻrish; Din ishlari boʻyicha qoʻmita qonunchilik hujjatlariga muvofiq boshqa huquqlarga ham ega boʻlishi mumkin. Diniy tashkilot belgilangan tartibda taqdim etiladigan yer uchastkalarida, Din ishlari boʻyicha qoʻmita bilan kelishuvga koʻra tashkil etiladi. 16. Din ishlari boʻyicha qoʻmita quyidagi majburiyatlarga ega: oʻziga yuklangan vazifalar va funksiyalarni tegishli tarzda va samarali bajarish, shuningdek, tegishli sohada davlat siyosatini amalga oshirish; tegishli sohadagi faoliyatning asosiy koʻrsatkichlari boʻyicha parametr va belgilangan indikatorlarga erishilishini soʻzsiz taʼminlash; Din ishlari boʻyicha qoʻmita tomonidan Oʻzbekiston Respublikasi Prezidenti Administratsiyasiga va Vazirlar Mahkamasiga kiritiladigan, shuningdek, Din ishlari boʻyicha qoʻmita raisi tomonidan qabul qilinadigan normativ-huquqiy hujjatlarning sifati, yakuniy natijalari va oqibatlari uchun javob berish; tegishli sohani rivojlantirish va hududlarning muammoli masalalarini hal qilish boʻyicha dastur, tadbirlar rejasi, “yoʻl xaritalari” va boshqa hujjatlarning samarali bajarilishini taʼminlash; tegishli sohada fuqarolar va diniy tashkilotlarning huquqlari va qonuniy manfaatlariga rioya etilishi hamda muhofaza qilinishini taʼminlash. Din ishlari boʻyicha qoʻmitaning qarorlari, uning mansabdor shaxslari xatti-harakatlari boʻyicha shikoyat qilish qonunchilik hujjatlariga muvofiq amalga oshiriladi. 17. Din ishlari boʻyicha qoʻmitaning hududiy boshqarmalari quyidagi huquqlarga ega: yuklangan vazifalarni sifatli amalga oshirish uchun Qoraqalpogʻiston Respublikasi Vazirlar Kengashining, mahalliy davlat hokimiyat organlarining tarkibiy boʻlinmalari, davlat boshqaruvi organlari, xoʻjalik birlashmalarining hududiy boʻlinmalari hamda boshqa tashkilotlardan maʼlumotlar soʻrash; din ishlari sohasi boʻyicha davlat boshqaruvi organlari, shuningdek, xoʻjalik birlashmalarining, boshqa tashkilotlarning hududiy boʻlinmalari faoliyatini takomillashtirish boʻyicha tavsiyalar berish; soha faoliyati bilan bogʻliq masalalar yuzasidan davlat boshqaruvi organlari, xoʻjalik birlashmalarining hamda boshqa tashkilotlarning hududiy boʻlinmalari rahbarlari va masʼul xodimlari ishtirokida yigʻilishlar oʻtkazish; davlat boshqaruvi organlari, xoʻjalik birlashmalarining hamda boshqa tashkilotlarning hududiy boʻlinmalari, shuningdek, ilmiy tashkilotlarning malakali mutaxassislarini axborot-tahliliy materiallar va dasturiy hujjatlarni tayyorlashga jalb qilish; joylardagi diniy tashkilotlardan zarur axborotlarni belgilangan tartibda olish, shuningdek, ular tomonidan oʻtkaziladigan faoliyat bilan bogʻliq tadbirlarda qatnashish. 18. Din ishlari boʻyicha qoʻmitaning hududiy boshqarmalari quyidagi majburiyatlarga ega: qonunchilik hujjatlari, Din ishlari boʻyicha qoʻmita raisi va uning oʻrinbosarlarining topshiriqlari, shuningdek, hududiy boshqarmaga yuklangan vazifalarni oʻz vaqtida va sifatli bajarish hamda ularning bajarilishi boʻyicha taʼsirchan nazoratni amalga oshirish; tegishli hududda din ishlari sohasiga oid davlat siyosatining holati toʻgʻrisida Din ishlari boʻyicha qoʻmitaga haqqoniy tahliliy va boshqa axborotni taqdim etish; sohani rivojlantirish va hududlarning muammoli masalalarini hal qilish boʻyicha dastur, tadbirlar rejasi, “yoʻl xaritalari” va boshqa hujjatlarni samarali bajarish; hududda tegishli sohada fuqarolar va diniy tashkilotlarning huquqlari va qonuniy manfaatlariga rioya etilishi hamda muhofaza qilinishini taʼminlash. 19. Quyidagilar Din ishlari boʻyicha qoʻmita raisining asosiy funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya qilish; 2) Din ishlari boʻyicha qoʻmita faoliyatiga yakkaboshchilik tamoyillari asosida umumiy rahbarlik qilish, Oʻzbekiston Respublikasi Prezidentining tegishli hujjatlari, Vazirlar Mahkamasining qarorlari va boshqa qonunchilik hujjatlari bilan Din ishlari boʻyicha qoʻmitaga yuklangan vazifa va funksiyalarning bajarilishini tashkil etish; 3) din ishlari sohasi faoliyatini yanada takomillashtirish boʻyicha Oʻzbekiston Respublikasi Prezidentining hujjatlari va Vazirlar Mahkamasi qarorlari bilan tasdiqlangan kompleks dastur va chora-tadbirlar ijrosini tanqidiy va chuqur tahlil qilish; 4) Din ishlari boʻyicha qoʻmita va uning tarkibiy boʻlinmalari faoliyati bilan bogʻliq koʻrsatkichlar, maqsadli indikatorlar va rivojlantirish dasturlarining samarali amalga oshirilishiga erishishni soʻzsiz taʼminlash yuzasidan amaliy chora-tadbirlarni ishlab chiqish va qabul qilish; 5) Oʻzbekiston Respublikasi Prezidenti Administratsiyasining tarkibiy boʻlinmalari va Vazirlar Mahkamasi apparati tarkibiy boʻlinmalari, shuningdek, tegishli vazirliklar va idoralar bilan Din ishlari boʻyicha qoʻmita faoliyati sohasiga kiradigan masalalar boʻyicha oʻzaro hamkorlik qilish, masalalarning Vazirlar Mahkamasi va uning Rayosati majlislarida koʻrib chiqilishida ishtirok etish; 6) Oʻzbekiston Respublikasi Prezidenti, Oʻzbekiston Respublikasining Bosh vaziri, Oʻzbekiston Respublikasi Bosh vazirining oʻrinbosarlari va Bosh vazir maslahatchilari topshiriqlarining oʻz vaqtida, toʻliq va sifatli ijro etilishini tashkil etish; 7) oʻz oʻrinbosarlarining vakolatlarini belgilash, ular oʻrtasida vazifalarni taqsimlash, Din ishlari boʻyicha qoʻmita boshqa mansabdor shaxslarining vakolatlarini belgilash, Din ishlari boʻyicha qoʻmita faoliyatining alohida boʻlinmalariga rahbarlik qilish borasida oʻrinbosarlari va boshqa mansabdor shaxslarining shaxsiy javobgarlik darajasini belgilash; 8) Din ishlari boʻyicha qoʻmita faoliyatini rejalashtirishni tashkil qilish, Din ishlari boʻyicha qoʻmita va oʻz oʻrinbosarlarining davriy ish rejalarini tasdiqlash, ularning ijrosi holatini nazorat qilish; 9) Oʻzbekiston Respublikasi Prezidenti va Vazirlar Mahkamasining qarorlari va topshiriqlari ijrosini tashkil etish va monitoring olib borishning amaliy tizimini yaratish, Din ishlari boʻyicha qoʻmita faoliyatida ijro intizomini mustahkamlash boʻyicha kompleks amaliy chora-tadbirlarni bajarish, shuningdek, Oʻzbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qoʻshimcha chora-tadbirlar toʻgʻrisida” 2021-yil 10-fevraldagi PF-6166-son Farmoniga, “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari, shuningdek, barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qaroriga, “Ijro.gov.uz” ijro intizomi idoralararo yagona elektron tizimi samarali faoliyat koʻrsatishini taʼminlashga qaratilgan qoʻshimcha chora-tadbirlar toʻgʻrisida” 2021-yil 31-maydagi PQ-5132-son qaroriga muvofiq tarkibiy boʻlinmalar, shuningdek, hududiy boshqarmalar va idoraviy mansub tashkilotlar rahbarlarining shaxsiy masʼuliyatini oshirish chora-tadbirlarini koʻrish; 10) Din ishlari boʻyicha qoʻmita tizimida xodimlarni tanlash va joy-joyiga qoʻyish, ularning samarali faoliyati uchun zarur shart-sharoitlar yaratish, Din ishlari boʻyicha qoʻmita markaziy apparati hamda hududiy boshqarmalarning kadrlar zaxirasini shakllantirish; 11) Oʻzbekiston Respublikasi Prezidenti, Oʻzbekiston Respublikasi Prezidenti Administratsiyasi va Vazirlar Mahkamasi nomenklaturasiga kiradigan boʻsh lavozimlarga taklif etilgan kadrlarning, shuningdek, Din ishlari boʻyicha qoʻmitaga ishga qabul qilinadigan boshqa kadrlarning professionalligi, oʻz ishini bilishi, yuksak darajadagi ishchanlik va maʼnaviy-axloqiy fazilatlarga ega boʻlishini taʼminlashga qaratilgan chora-tadbirlarni amalga oshirish; 12) Oʻzbekiston Respublikasi Prezidenti, Vazirlar Mahkamasi topshiriqlariga va oʻz tashabbusiga koʻra normativ-huquqiy hujjatlar loyihalari sifatli ishlab chiqilishini, ular “Normativ-huquqiy hujjatlar toʻgʻrisida”gi, “Qonunlar loyihalarini tayyorlash va Oʻzbekiston Respublikasi Oliy Majlisining Qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlari, Oʻzbekiston Respublikasi Vazirlar Mahkamasining Reglamenti hamda Oʻzbekiston Respublikasi Prezidenti Administratsiyasining Reglamenti talablariga muvofiq ravishda oʻz vaqtida Vazirlar Mahkamasiga kiritilishini tashkil etish, ularning Vazirlar Mahkamasi apparatida puxta ishlanishida, Vazirlar Mahkamasida himoya qilinishi va Oʻzbekiston Respublikasi Prezidenti Administratsiyasida koʻrib chiqilishida ishtirok etish; 13) Din ishlari boʻyicha qoʻmitaga kiritilgan takliflar va taqdim etilgan normativ-huquqiy hujjatlar loyihalarining toʻliq va har tomonlama koʻrib chiqilishini taʼminlash, shuningdek, Oʻzbekiston Respublikasi Prezidenti Administratsiyasining Reglamenti, Oʻzbekiston Respublikasi Vazirlar Mahkamasining Reglamentida belgilangan muddatlarda kelishish (viza qoʻyish); 14) “Normativ-huquqiy hujjatlar toʻgʻrisida”gi, “Qonunlar loyihalarini tayyorlash va Oʻzbekiston Respublikasi Oliy Majlisining Qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlariga va Davlat va xoʻjalik boshqaruvi organlari, mahalliy ijro etuvchi hokimiyat organlarining qonun loyihasini tayyorlash faoliyatining namunaviy reglamentiga muvofiq Din ishlari boʻyicha qoʻmitaning qonun loyihalarini tayyorlash faoliyatini tashkil etish; 15) Din ishlari boʻyicha qoʻmita vakolatiga kiruvchi masalalar boʻyicha normativ-huquqiy hujjatlarni qabul qilish, zarur hollarda davlat boshqaruvining boshqa organlari bilan birgalikda qarorlar va boshqa hujjatlarni qabul qilish; 16) Din ishlari boʻyicha qoʻmitaning markaziy apparati va hududiy boshqarmalari rahbarlari va xodimlarining xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son, “Xorijiy xizmat safarlarida boʻlish samaradorligi va xorijiy delegatsiyalarning Oʻzbekiston Respublikasiga tashriflarini tashkil etish uchun mansabdor shaxslarning shaxsiy masʼuliyatini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga toʻla muvofiq ravishda tashkil etish, xizmat safarlarining asoslanganligi, samaradorligi va natijadorligini, xizmat safarlariga ajratiladigan mablagʻlardan oqilona foydalanishni taʼminlash; 17) oʻz oʻrinbosarlari, tarkibiy boʻlinmalar va hududiy boshqarmalar rahbarlari faoliyatining samaradorligi va natijadorligini muntazam tanqidiy tahlil qilish, Din ishlari boʻyicha qoʻmita hayʼati majlislarida ularning shaxsiy hisobotlarini eshitish, muhokama yakunlari boʻyicha zarur choralar koʻrish; 18) Din ishlari boʻyicha qoʻmitaning hududiy va tarkibiy tuzilmalarining rahbarlari faoliyatini muvofiqlashtirish va nazorat qilish; 19) Din ishlari boʻyicha qoʻmita xodimlarini ragʻbatlantirish va intizomiy javobgarlikka tortish masalalarini hal qilish, oʻz oʻrinbosarlarini ragʻbatlantirish va intizomiy javobgarlikka tortish masalalarini, shu jumladan, kelgusida ularning egallab turgan lavozimlarida qolish-qolmasligining maqsadga muvofiqligi masalalarini koʻrib chiqish toʻgʻrisida takliflar kiritish, ularning shaxsiy javobgarligini oshirish boʻyicha tizimli choralarni amalga oshirish; 20) Din ishlari boʻyicha qoʻmita xodimlarining Davlat boshqaruvi organlari xodimlarining odob-axloq qoidalari talablariga rioya qilishi boʻyicha nazoratni tashkil etish; 21) huquqni qoʻllash amaliyotini va qonunchilik hujjatlarini takomillashtirishga doir chora-tadbirlarni ishlab chiqish va amalga oshirish orqali “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq Din ishlari boʻyicha qoʻmita tizimida korrupsiya va boshqa huquqbuzarliklarning oldini olish choralarini koʻrish, shuningdek, ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; 22) Din ishlari boʻyicha qoʻmita, uning tarkibiy va hududiy tuzilmalari ish faoliyatining zamonaviy shakllarini joriy etishni taʼminlash; 23) “Elektron hukumat toʻgʻrisida”gi Oʻzbekiston Respublikasi Qonunini amalga oshirish doirasida zamonaviy axborot-kommunikatsiya texnologiyalaridan foydalanish yoʻli bilan davlat xizmatlari koʻrsatishning samaradorligi, sifati va ochiqligini taʼminlash; 24) jismoniy va yuridik shaxslarning murojaatlarini koʻrib chiqishga doir samarali ishlarni tashkil etish, aholi bilan toʻgʻridan-toʻgʻri va ochiq muloqotni yoʻlga qoʻyish, qonunchilik hujjatlarida belgilangan muddatlarda va tartibda jismoniy va yuridik shaxslar vakillarini muntazam ravishda shaxsan qabul qilish, shu jumladan, joylarga borib sayyor qabul qilish; 25) Oʻzbekiston Respublikasi Prezidentining Xalq qabulxonalari bilan samarali hamkorlikni, Din ishlari boʻyicha qoʻmita rahbarlari va xodimlarining ular faoliyatida faol ishtirok etishini tashkil etish, Oʻzbekiston Respublikasi Prezidentining Virtual qabulxonasidan tushadigan jismoniy va yuridik shaxslar murojaatlari oʻz vaqtida va toʻliq koʻrib chiqilishini taʼminlash; 26) davlat siriga kiritilgan maʼlumotlar va maxfiy axborot bilan ishlashda qonunchilik hujjatlari talablariga rioya qilish; 27) Din ishlari boʻyicha qoʻmita markaziy apparati va hududiy boshqarmalar nizomlari, shtat jadvali va xarajatlar smetasini, shuningdek, Din ishlari boʻyicha qoʻmitaning idoraviy mansub tashkilotlar ustavlarini tasdiqlash; 28) markaziy apparat hamda hududiy boshqarmalar xodimlarini (boshliqlaridan tashqari) belgilangan tartibda lavozimga tayinlash va lavozimdan ozod etish; 29) Qoraqalpogʻiston Respublikasi Vazirlar Kengashi Raisining, viloyatlar va Toshkent shahar hokimlarining jamoat va diniy tashkilotlar bilan aloqalar boʻyicha oʻrinbosarlari — hududiy boshqarmalar boshliqlarini lavozimga tayinlash va lavozimdan ozod etishga rozilik berish; 30) Qoraqalpogʻiston Respublikasi Vazirlar Kengashi Raisining, viloyatlar va Toshkent shahar hokimlarining jamoat va diniy tashkilotlar bilan aloqalar boʻyicha oʻrinbosarlari — hududiy boshqarmalar boshliqlarini tegishli hudud boʻyicha vijdon erkinligi kafolatlari hamda diniy-maʼrifiy barqarorlikni taʼminlash, davlat organlarining diniy tashkilotlar bilan oʻzaro aloqasi va hamkorligini muvofiqlashtirib borish borasidagi faoliyati yuzasidan hisobotini eshitish; 31) Din ishlari boʻyicha qoʻmita tizimida kadrlar zaxirasini shakllantirish, shuningdek, tizim xodimlarini qayta tayyorlash va ularning malakasini oshirish ishlarini tizimli asosda tashkil qilish; 32) Din ishlari boʻyicha qoʻmita sohasida hamkorlik toʻgʻrisida bitimlar tuzish va belgilangan tartibda oʻziga yuklangan vazifalar doirasida xorijiy davlatlarning organlari va xalqaro tashkilotlar bilan hamkorlik qilish; 33) davlat organlari va boshqa tashkilotlarda, Oʻzbekiston Respublikasi sudlarida, shuningdek, xalqaro tashkilotlar va xorijiy mamlakatlar vakillari ishtirokida oʻtkaziladigan rasmiy tadbirlarda Din ishlari boʻyicha qoʻmita nomidan ishtirok etish; 34) Oʻzbekiston Respublikasi Oliy Majlisi Qonunchilik palatasining qonun loyihalarini muhokama qilish boʻyicha majlislarida ishtirok etish va ularga doir fikr bildirish; 35) zarurat boʻlganda, boshqaruv xodimlarining belgilangan umumiy cheklangan soni va mehnatga haq toʻlash fondi doirasida Din ishlari boʻyicha qoʻmitaning markaziy apparati va hududiy boshqarmalarning tasdiqlangan tuzilmasiga oʻzgartirishlar kiritish; 36) Din ishlari boʻyicha qoʻmitaning markaziy apparati va hududiy boshqarmalar (boshliqlaridan tashqari) xodimlari bilan qonunchilikda belgilangan tartibda mehnat shartnomalarini tuzish va bekor qilish; 37) Din ishlari boʻyicha qoʻmitaning markaziy apparati va hududiy boshqarmalar xodimlari bajarishi shart boʻlgan buyruqlar va farmoyishlar qabul qilish hamda koʻrsatmalar berish; 38) Din ishlari boʻyicha qoʻmita tizimida faoliyat yuritayotgan xodimlarni ragʻbatlantirish va intizomiy javobgarlikka tortish masalalarini hal etish, alohida oʻrnak koʻrsatgan xodimlarni Oʻzbekiston Respublikasining davlat mukofotlari bilan taqdirlashga taqdim etish, shuningdek, soha tarmoqlarini rivojlantirishda alohida oʻrnak koʻrsatgan xodimlarni faxriy yorliqlar hamda boshqa ragʻbatlantirishlar bilan taqdirlash; 39) Din ishlari boʻyicha qoʻmita mol-mulkini qonunchilik hujjatlarida belgilangan tartibda tasarruf etish; 40) Din ishlari boʻyicha qoʻmitaning markaziy apparati va hududiy boshqarmalari xodimlarini tizimli ravishda tayyorlash va xorijiy mamlakatlarda ularning malakasini oshirishni tashkil etish; 41) Din ishlari boʻyicha qoʻmita vakolatiga kiradigan masalalar yuzasidan Oʻzbekiston Respublikasining xalqaro shartnomalarini qonunchilikda belgilangan tartibda tuzish; 42) Din ishlari boʻyicha qoʻmita hayʼat majlislarida raislik qilish; Din ishlari boʻyicha qoʻmita raisi qonunchilik hujjatlariga muvofiq boshqa funksional vazifalarga ham ega boʻlishi mumkin. 20. Quyidagilar Din ishlari boʻyicha qoʻmita raisi oʻrinbosarlarining umumiy funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari hamda boshqa normativ-huquqiy hujjatlar talablariga rioya etish; 2) Din ishlari boʻyicha qoʻmita raisi vaqtincha boʻlmaganda, tegishli buyruq asosida uning vazifalarini bajarish; 3) Din ishlari boʻyicha qoʻmitaning mutasaddilik qilinadigan tarkibiy boʻlinmalari faoliyatini muvofiqlashtirish, nazorat qilish va bevosita boshqarish, ularning xodimlari oʻrtasida vazifalarni taqsimlash; 4) Oʻzbekiston Respublikasi Prezidenti va Vazirlar Mahkamasining qarorlari bilan Din ishlari boʻyicha qoʻmita faoliyatining mutasaddilik qilinadigan yoʻnalishlari boʻyicha tasdiqlangan Din ishlari boʻyicha qoʻmita faoliyatini yanada takomillashtirish yuzasidan kompleks dasturlar va kompleks tadbirlar ijrosi holatini tanqidiy va chuqur tahlil qilish; 5) mutasaddilik qilinadigan tarkibiy boʻlinmalar tomonidan koʻrsatkichlarga erishishni soʻzsiz taʼminlash boʻyicha choralar koʻrish, boʻlinmalar rahbarlarining hisobotini tizimli eshitib borish va belgilangan koʻrsatkichlarga erishish uchun ularning shaxsiy javobgarligini oshirish; 6) Oʻzbekiston Respublikasi Prezidenti va Vazirlar Mahkamasining qarorlari va topshiriqlari ijrosini taʼminlash, Din ishlari boʻyicha qoʻmitaning mutasaddilik qilinadigan tarkibiy boʻlinmalarida ijro intizomi boʻyicha kompleks amaliy chora-tadbirlarni amalga oshirish, shuningdek, Oʻzbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qoʻshimcha chora-tadbirlar toʻgʻrisida” 2021-yil 10-fevraldagi PF-6166-son Farmoniga, “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari, shuningdek, barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qaroriga, “Ijro.gov.uz” ijro intizomi idoralararo yagona elektron tizimi samarali faoliyat koʻrsatishini taʼminlashga qaratilgan qoʻshimcha chora-tadbirlar toʻgʻrisida” 2021-yil 31-maydagi PQ-5132-son qaroriga muvofiq topshiriqlar oʻz vaqtida va sifatli ijro etilishi uchun tarkibiy boʻlinmalar rahbarlarining shaxsiy masʼuliyatini oshirish chora-tadbirlarini koʻrish; 7) Din ishlari boʻyicha qoʻmita hayʼati qarorlari, Din ishlari boʻyicha qoʻmita raisi buyruqlari va topshiriqlarining oʻz vaqtida va sifatli bajarilishini taʼminlash; 8) Din ishlari boʻyicha qoʻmita raisiga mutasaddilik qilinadigan boʻlinmalarda kadrlarni tanlash va joy-joyiga qoʻyish boʻyicha takliflar taqdim etish, ularning professionalligi, oʻz ishini bilishi, amaliy ish tajribasi, yuqori ishchanlik darajasi va maʼnaviy-axloqiy sifatlari kafolatlanganligini taʼminlash, ularning kasbiy malakasini oshirish choralarini koʻrish, tarkibiy boʻlinmalarda kadrlar zaxirasini shakllantirish; 9) tarkibiy boʻlinmalar tomonidan normativ-huquqiy hujjatlar loyihalari sifatli ishlab chiqilishini tashkil etish, Din ishlari boʻyicha qoʻmitaning tarkibiy boʻlinmalarida tayyorlangan normativ-huquqiy hujjatlar loyihalarini kelgusida muhokama etish, imzolash (viza qoʻyish) uchun koʻrib chiqish va viza qoʻyish, ularning Oʻzbekiston Respublikasi Prezidenti Administratsiyasi Reglamenti va Vazirlar Mahkamasi Reglamenti talablariga qatʼiy rioya qilgan holda Oʻzbekiston Respublikasi Vazirlar Mahkamasiga oʻz vaqtida kiritilishini taʼminlash, Din ishlari boʻyicha qoʻmita raisi topshirigʻiga muvofiq Oʻzbekiston Respublikasi Prezidenti Administratsiyasi va Vazirlar Mahkamasida normativ-huquqiy hujjatlar loyihalarini ishlab chiqishda ishtirok etish; 10) Din ishlari boʻyicha qoʻmitaga taqdim etilgan normativ-huquqiy hujjatlar loyihalarini toʻliq va har tomonlama koʻrib chiqish; 11) xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son, “Xorijiy xizmat safarlarida boʻlish samaradorligi va xorijiy delegatsiyalarning Oʻzbekiston Respublikasiga tashriflarini tashkil etish uchun mansabdor shaxslarning shaxsiy masʼuliyatini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga toʻla muvofiq ravishda tashkil etish, xizmat safarlarining asoslanganligi, samaradorligi va natijadorligini, xizmat safarlariga ajratiladigan mablagʻlardan oqilona foydalanishni taʼminlash; 12) mutasaddilik qilinadigan tarkibiy boʻlinmalar rahbarlari va xodimlari faoliyatining samaradorligi va natijadorligini doimiy tanqidiy tahlil qilib borish, Din ishlari boʻyicha qoʻmitaning hayʼat yigʻilishlarida ularning shaxsiy hisobotlarini eshitish, muhokama yakunlari boʻyicha zarur choralar koʻrish; 13) Din ishlari boʻyicha qoʻmita faoliyatini takomillashtirish yuzasidan amaliy chora-tadbirlar qabul qilish, vijdon erkinligi kafolatlari va diniy-maʼrifiy muhit barqarorligini taʼminlash sohasidagi qonunchilik hujjatlarini takomillashtirish toʻgʻrisida takliflar ishlab chiqish va ularni koʻrib chiqish uchun Din ishlari boʻyicha qoʻmita raisiga kiritish; 14) mutasaddilik qilinadigan tarkibiy boʻlinmalar rahbarlari va xodimlarini ragʻbatlantirish va intizomiy javobgarlikka tortish, shu jumladan, ularning egallab turgan lavozimda qolish-qolmasligi maqsadga muvofiqligi masalasini koʻrib chiqish toʻgʻrisida Din ishlari boʻyicha qoʻmita raisiga takliflar kiritish, ularning funksional masʼuliyatini va yuklangan vazifalar bajarilishida shaxsiy masʼuliyatini oshirish yuzasidan tizimli choralarni amalga oshirish; 15) Din ishlari boʻyicha qoʻmita xodimlari tomonidan xodimning odob-axloq qoidalariga rioya etilishi taʼminlanishini nazorat qilish; 16) huquqni qoʻllash amaliyotini va qonunchilik hujjatlarini takomillashtirishga doir chora-tadbirlarni ishlab chiqish va amalga oshirish orqali “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq Din ishlari boʻyicha qoʻmita tizimida korrupsiya va boshqa huquqbuzarliklarning oldini olish choralarini koʻrish, shuningdek, ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; 17) Din ishlari boʻyicha qoʻmita raisiga davlat xizmatlarini koʻrsatish samaradorligi, sifati va ulardan erkin foydalanish darajasini oshirish boʻyicha takliflar kiritish; 18) jismoniy va yuridik shaxslarning murojaatlarini koʻrib chiqishga doir samarali ishlarni tashkil etish, aholi bilan toʻgʻridan-toʻgʻri va ochiq muloqotni yoʻlga qoʻyish, qonunchilik hujjatlarida belgilangan muddatlarda va tartibda jismoniy va yuridik shaxslar vakillarini muntazam ravishda shaxsan qabul qilish, shu jumladan, joylarga borib sayyor qabul qilish; 19) Oʻzbekiston Respublikasi Prezidentining Xalq qabulxonalari bilan samarali hamkorlik qilish, ular faoliyatida faol ishtirok etish, Oʻzbekiston Respublikasi Prezidentining Virtual qabulxonasidan tushadigan jismoniy va yuridik shaxslar murojaatlari oʻz vaqtida va toʻliq koʻrib chiqilishini taʼminlash; 20) davlat siriga kiritilgan maʼlumotlar va maxfiy axborot bilan ishlashda qonunchilik hujjatlari talablariga rioya qilish; 21) vijdon erkinligi va diniy tashkilotlar toʻgʻrisidagi normativ-huquqiy va boshqa sohaviy normativ hujjatlarning ishlab chiqilishini tashkil etish; 22) Din ishlari boʻyicha qoʻmitaning markaziy apparati va hududiy boshqarmalar xodimlarini tizimli ravishda tayyorlash va xorijiy mamlakatlarda ularning malakasini oshirishni tashkil etish; 23) xorijiy davlatlar, xalqaro va xorijiy tashkilotlar bilan hamkorlikni amalga oshirish. 21. Din ishlari boʻyicha qoʻmita faoliyatining mutasaddilik qilinadigan yoʻnalishlaridan kelib chiqib quyidagilar rais oʻrinbosarlarining maqsadli vazifalari hisoblanadi: 1) raisning birinchi oʻrinbosari (diniy tashkilotlar bilan ishlash, diniy taʼlim muassasalari va ilmiy-tadqiqot markazlari, konfessiyalar bilan ishlash, xalqaro aloqalar, ziyorat turizmini rivojlantirish faoliyatini muvofiqlashtirish masalalari boʻyicha): diniy tashkilotlarni malakali soha mutaxassislari bilan taʼminlash hamda diniy-maʼrifiy soha xodimlari malakasini oshirish; diniy-maʼrifiy faoliyatni takomillashtirish boʻyicha takliflar tayyorlash va joriy etish; diniy-maʼrifiy soha xodimlarining targʻibot-tashviqot tadbirlarida ishtirokini taʼminlash; noislomiy diniy tashkilotlar rahbarlari ishtirokida maʼrifiy uchrashuvlar tashkil etish; ziyorat turizmi obyektlari boʻlgan ziyoratgohlarni obodonlashtirish; muqaddas qadamjolar, ziyoratgohlar haqida buklet, prospekt, risola va videoroliklar tayyorlash; xalqaro tajriba almashinuvi yuzasidan muloqot, uchrashuv va anjumanlar oʻtkazish; “Ijro.gov.uz” ijro intizomi idoralararo yagona elektron tizimi orqali topshiriq va vazifalar ijrosini taʼminlash. 2) rais oʻrinbosari (diniy-ijtimoiy jarayonlarni oʻrganish, dinshunoslik ekspertizasi, axborot-kommunikatsiya texnologiyalarini joriy etilish faoliyatini muvofiqlashtirish masalalari boʻyicha): hamkor tashkilotlar tomonidan taqdim etilgan diniy mazmundagi materiallarga nisbatan ekspertlik xulosalarini berish; turli nashriyotlar tomonidan taqdim etiladigan diniy mazmundagi adabiyot, risola va media-mahsulotlar yuzasidan xulosalar tayyorlash; ijtimoiy masalalar va diniy-maʼrifiy jabhadagi islohotlar boʻyicha intervyu va videolavhalar tayyorlab, televideniye orqali efirga uzatish va ijtimoiy tarmoqlarda ommalashtirish; Din ishlari boʻyicha qoʻmitaning ijtimoiy tarmoqlardagi rasmiy sahifalarida maʼlumotlarni keng yoritish; diniy-ijtimoiy jarayonlarni oʻrganish natijalari boʻyicha tavsiyalar tayyorlash; afv etilgan va jazoni oʻtab ozodlikka chiqqan fuqarolar va ijtimoiy himoyaga muhtoj fuqarolarning reabilitatsiyasi boʻyicha ishlarni amalga oshirish; ekstremistik va terrorchi tashkilotlarga aloqadorligi sababli jazo muddatini oʻtab ozodlikka chiqarilgan shaxslar hamda ularning oila aʼzolarini reabilitatsiya qilish, ijtimoiy moslashtirish tadbirlarini amalga oshirish; “jaholatga qarshi maʼrifat” shiori ostida aholining alohida ijtimoiy qatlamlari, tadbirkorlar, ishsizlar, uy bekalari va yoshlar oʻrtasida targʻibot tadbirlarini oʻtkazish; diniy aqidaparastlik va ekstremizmning zararli oqibatlari toʻgʻrisida tushuntirish va profilaktik ishlarni jadallashtirish; aholining imkoniyati cheklangan, nogiron qatlami missionerlar taʼsir doirasiga tushib qolishining oldini olish; “Ijro.gov.uz” ijro intizomi idoralararo yagona elektron tizimi orqali topshiriq va vazifalar ijrosini taʼminlash. 3) rais oʻrinbosari (xotin-qizlar bilan ishlash masalalarini muvofiqlashtirish boʻyicha): ijtimoiy himoyaga muhtoj xotin-qizlar bilan olib borilayotgan profilaktik ishlarni takomillashtirish, videokonferensaloqa tizimi orqali targʻibotchilar va otinoyilar uchun seminar mashgʻulotlarini oʻtkazish; joylarda “xonadonbay”, “mahallabay” ishlarni samarali tashkil etish; targʻibotchilar malakasini muntazam oshirish; xotin-qizlar oʻrtasida kiyinish madaniyati boʻyicha maʼnaviy suhbatlar va tanlovlar oʻtkazishni tashkil etish; “Mehr-1”, “Mehr-2”, “Mehr-3”, “Mehr-4”, “Mehr-5” dasturlari doirasida olib kelingan xotin-qizlar bilan maʼnaviy-maʼrifiy suhbatlar olib borish; faoliyat olib borayotgan otinoyilarning diniy va dunyoviy bilimlarini oshirish maqsadida malaka oshirish oʻquvlarini tashkil etish; “Ijro.gov.uz” ijro intizomi idoralararo yagona elektron tizimi orqali topshiriq va vazifalar ijrosini taʼminlash. 22. Quyidagilar Din ishlari boʻyicha qoʻmita markaziy apparati tarkibiy boʻlinmalari rahbarlarining funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari hamda boshqa normativ-huquqiy hujjatlar talablariga rioya etish; 2) tarkibiy boʻlinmalar faoliyatiga bevosita rahbarlik qilish, mazkur boʻlinmalarga yuklangan vazifalar va funksiyalar ijrosini taʼminlash; 3) oʻz vakolati doirasida idoraviy mansub tashkilotlar faoliyatini muvofiqlashtirish; 4) faoliyatni muntazam tahlil qilib borish va qayd etilgan koʻrsatkichlarga tarkibiy boʻlinmalar tomonidan soʻzsiz erishishni taʼminlashga yoʻnaltirilgan qoʻshimcha choralar koʻrish yuzasidan takliflarni koʻrib chiqish uchun Din ishlari boʻyicha qoʻmita raisining mutasaddilik qiladigan oʻrinbosarlariga kiritish; 5) Oʻzbekiston Respublikasi Prezidenti va Oʻzbekiston Respublikasi Vazirlar Mahkamasi qarorlari va topshiriqlari ijrosini taʼminlash, Din ishlari boʻyicha qoʻmita tarkibiy boʻlinmalari xodimlarining ijro intizomini mustahkamlash boʻyicha kompleks amaliy chora-tadbirlarni amalga oshirish, Oʻzbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qoʻshimcha chora-tadbirlar toʻgʻrisida” 2021-yil 10-fevraldagi PF-6166-son Farmoniga, “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Oʻzbekiston Respublikasi Vazirlar Mahkamasi va uning kotibiyatlari, davlat va xoʻjalik boshqaruvi organlari, shuningdek, barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qaroriga, “Ijro.gov.uz” ijro intizomi idoralararo yagona elektron tizimi samarali faoliyat koʻrsatishini taʼminlashga qaratilgan qoʻshimcha chora-tadbirlar toʻgʻrisida” 2021-yil 31-maydagi PQ-5132-son qaroriga muvofiq topshiriqlarning oʻz vaqtida va sifatli bajarilishi uchun tarkibiy boʻlinmalar xodimlarining shaxsiy masʼuliyatini oshirish chora-tadbirlarini koʻrish; 6) hayʼat qarorlari, Din ishlari boʻyicha qoʻmita raisi va uning oʻrinbosarlari buyruqlari va topshiriqlarining oʻz vaqtida va sifatli bajarilishini taʼminlash; 7) tarkibiy boʻlinmalarning ish rejalarini ishlab chiqish, tasdiqlash uchun kiritish, ularda qayd etilgan vazifalar va tadbirlarning oʻz vaqtida va sifatli bajarilishini taʼminlash; 8) tarkibiy boʻlinmalarga yuklangan vazifalarning ijrosini nazorat qilish va muvofiqlashtirish, Din ishlari boʻyicha qoʻmitaning hududiy boshqarmalari va idoraviy mansub tashkilotlari faoliyatiga amaliy va metodik yordam koʻrsatish; 9) tarkibiy boʻlinmalar faoliyati sohalariga oid qonunchilik hujjatlari va huquqni qoʻllash amaliyotini takomillashtirish boʻyicha takliflarni ishlab chiqish va ularni koʻrib chiqish uchun Din ishlari boʻyicha qoʻmita rahbariyatiga kiritish; 10) Din ishlari boʻyicha qoʻmita rahbariyatiga tarkibiy boʻlinmalarda kadrlarni tanlash va joy-joyiga qoʻyishda takliflar taqdim etish, ularning professionalligi, oʻz ishini bilishi, amaliy tajribaga, yuksak ishchanlik va maʼnaviy-axloqiy fazilatlarga ega ekanligi kafolatini taʼminlash, kasbiy malakasini oshirish choralarini koʻrish, tarkibiy boʻlinmalarda kadrlar zaxirasini shakllantirish; 11) tarkibiy boʻlinmalar tomonidan normativ-huquqiy hujjatlar loyihalarining sifatli ishlab chiqilishini tashkil etish, tarkibiy boʻlinmalarda tayyorlangan hujjatlar loyihalarini Din ishlari boʻyicha qoʻmita rahbariyati tomonidan koʻrib chiqilishi va imzolanishi (viza qoʻyilishi) uchun koʻrib chiqish va viza qoʻyish, ularni Oʻzbekiston Respublikasi Prezidenti Administratsiyasining Reglamenti va Vazirlar Mahkamasining Reglamenti talablariga qatʼiy rioya qilgan holda va oʻz vaqtida Vazirlar Mahkamasiga kiritilishini taʼminlash, Din ishlari boʻyicha qoʻmita rahbariyati topshirigʻiga muvofiq Vazirlar Mahkamasining apparatida normativ-huquqiy hujjatlar loyihalarini koʻrib chiqilishida ishtirok etish; 12) tarkibiy boʻlinmalarga taqdim etilgan takliflar va normativ-huquqiy hujjatlar loyihalarini toʻliq va har tomonlama koʻrib chiqish; 13) xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son, “Xorijiy xizmat safarlarida boʻlish samaradorligi va xorijiy delegatsiyalarning Oʻzbekiston Respublikasiga tashriflarini tashkil etish uchun mansabdor shaxslarning shaxsiy masʼuliyatini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga toʻliq muvofiq ravishda amalga oshirish, xizmat safarlarining asoslanganligi, samaradorligi va natijadorligini, xizmat safarlariga ajratiladigan mablagʻlardan oqilona foydalanishni taʼminlash; 14) tarkibiy boʻlinmalar xodimlari faoliyatining samaradorligi va natijadorligini doimiy tanqidiy tahlil qilib borish, yigʻilishlarda ularning shaxsiy hisobotlarini eshitish, ularni koʻrib chiqish yakunlari boʻyicha zarur choralarni koʻrish; 15) tarkibiy boʻlinmalar xodimlari tomonidan xodimning odob-axloq qoidalariga rioya etilishini taʼminlash; 16) huquqni qoʻllash amaliyotini va qonunchilik hujjatlarini takomillashtirishga doir chora-tadbirlarni ishlab chiqish va amalga oshirish orqali “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq tarkibiy boʻlinmalarda korrupsiya va boshqa huquqbuzarliklarning oldini olish choralarini koʻrish, shuningdek, ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; 17) Din ishlari boʻyicha qoʻmita rahbariyatiga davlat xizmatlarini koʻrsatish samaradorligi, sifati va ulardan foydalanish darajasini oshirish boʻyicha takliflarni koʻrib chiqish uchun kiritish; 18) jismoniy va yuridik shaxslarning murojaatlarini koʻrib chiqishga doir samarali ishlarni tashkil etish, aholi bilan toʻgʻridan-toʻgʻri va ochiq muloqotni yoʻlga qoʻyish, qonunchilik hujjatlarida belgilangan muddatlarda va tartibda jismoniy va yuridik shaxslar vakillarini muntazam ravishda shaxsan qabul qilish, shu jumladan, joylarga borib sayyor qabul qilish; 19) Oʻzbekiston Respublikasi Prezidentining Xalq qabulxonalari bilan samarali hamkorlik qilish, ular faoliyatida faol ishtirok etish, Oʻzbekiston Respublikasi Prezidentining Virtual qabulxonasidan tushadigan jismoniy va yuridik shaxslar murojaatlari oʻz vaqtida va toʻliq koʻrib chiqilishini taʼminlash; 20) davlat siriga kiritilgan maʼlumotlar va maxfiy axborot bilan ishlashda qonunchilik hujjatlari talablariga rioya qilish. 23. Quyidagilar Din ishlari boʻyicha qoʻmitaning hududiy boshqarmalari rahbarlarining asosiy funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya qilish; 2) hududiy boshqarmalar faoliyatiga umumiy rahbarlik qilish, Oʻzbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari, Din ishlari boʻyicha qoʻmitaning, mahalliy ijro etuvchi hokimiyat organlarining normativ-huquqiy hujjatlari bilan ushbu boshqarmalarga yuklangan vazifalar va funksiyalar bajarilishini tashkil etish; 3) hududiy boshqarmalar faoliyatini nazorat qilish va muvofiqlashtirish; 4) Oʻzbekiston Respublikasi Prezidenti va Vazirlar Mahkamasining qarorlari va topshiriqlari ijrosini taʼminlash, ijro intizomini mustahkamlash boʻyicha kompleks amaliy chora-tadbirlarni amalga oshirish, shuningdek, Oʻzbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qoʻshimcha chora-tadbirlar toʻgʻrisida” 2021-yil 10-fevraldagi PF-6166-son Farmoniga, “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Oʻzbekiston Respublikasi Vazirlar Mahkamasi va uning kotibiyatlari, davlat va xoʻjalik boshqaruvi organlari, shuningdek, barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son qaroriga, “Ijro.gov.uz” ijro intizomi idoralararo yagona elektron tizimi samarali faoliyat koʻrsatishini taʼminlashga qaratilgan qoʻshimcha chora-tadbirlar toʻgʻrisida” 2021-yil 31-maydagi PQ-5132-son qaroriga muvofiq topshiriqlarning oʻz vaqtida va sifatli bajarilishi uchun tarkibiy boʻlinmalar xodimlarining shaxsiy masʼuliyatini oshirish chora-tadbirlarini koʻrish; 5) Din ishlari boʻyicha qoʻmita hayʼati qarorlari, Din ishlari boʻyicha qoʻmita raisining buyruqlari, farmoyishlari va uning oʻrinbosarlari koʻrsatmalari hamda topshiriqlari oʻz vaqtida va sifatli bajarilishini taʼminlash; 6) Din ishlari boʻyicha qoʻmita faoliyati sohasiga kiradigan masalalar yuzasidan mahalliy ijro etuvchi hokimiyat organlari va kompleks ijtimoiy-iqtisodiy rivojlantirish boʻyicha sektorlar bilan hamkorlik qilish; 7) xodimlarning vakolatlarini belgilash, ular oʻrtasida majburiyatlarni taqsimlash, hududiy boshqarmalarni boshqarishda mansabdor shaxslarning javobgarligini belgilash; 8) hududiy boshqarmalar faoliyatini rejalashtirishni tashkil etish, davriy ish rejalarini tasdiqlash, ularning bajarilishi nazoratini taʼminlash; 9) Din ishlari boʻyicha qoʻmita rahbariyatiga hududiy boshqarmalarda kadrlarni tanlash va joy-joyiga qoʻyishda takliflar taqdim etish, ularning professionalligi, oʻz ishini bilishi, amaliy tajribaga, yuksak ishchanlik va maʼnaviy-axloqiy fazilatlarga ega ekanligi kafolatini taʼminlash, kasbiy malakasini oshirish choralarini koʻrish, tarkibiy boʻlinmalarda kadrlar zaxirasini shakllantirish; 10) hududiy boshqarmalar xodimlarini ragʻbatlantirish va intizomiy javobgarlikka tortish, shu jumladan, ularning egallab turgan lavozimda qolish-qolmasligi maqsadga muvofiqligi masalasini koʻrib chiqish boʻyicha Din ishlari boʻyicha qoʻmita raisiga takliflar kiritish, ularning funksional masʼuliyati va yuklangan vazifalar bajarilishida shaxsiy masʼuliyatini oshirish yuzasidan tizimli choralarni amalga oshirish; 11) hududiy boshqarmalar xodimlarining odob-axloq qoidalari talablariga rioya qilishini taʼminlash; 12) “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq hududiy boshqarmalarda korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonunchilik hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish hamda bartaraf etish; 13) hududiy boshqarmalar xodimlari faoliyatining samaradorligi va natijadorligini tizimli ravishda tanqidiy tahlil qilish, yigʻilishlarda ularning shaxsiy hisobotlarini eshitish, ularning yakunlari boʻyicha zarur chora-tadbirlarni amalga oshirish; 14) jismoniy va yuridik shaxslarning murojaatlarini koʻrib chiqishga doir samarali ishlarni tashkil etish, aholi bilan toʻgʻridan-toʻgʻri va ochiq muloqotni yoʻlga qoʻyish, qonunchilik hujjatlarida belgilangan muddatlarda va tartibda jismoniy va yuridik shaxslar vakillarini muntazam ravishda shaxsan qabul qilish, shu jumladan, joylarga borib sayyor qabul qilish; 15) Oʻzbekiston Respublikasi Prezidentining Xalq qabulxonalari bilan samarali hamkorlik qilish, ular faoliyatida faol ishtirok etish, Oʻzbekiston Respublikasi Prezidentining Virtual qabulxonasidan tushadigan jismoniy va yuridik shaxslarning murojaatlari oʻz vaqtida va toʻliq koʻrib chiqilishini taʼminlash; 16) davlat siriga kiritilgan maʼlumotlar va maxfiy axborot bilan ishlashda qonunchilik hujjatlari talablariga rioya qilish. 24. Din ishlari boʻyicha qoʻmita raisi: 1) Din ishlari boʻyicha qoʻmitaga yuklangan vazifalar va funksiyalarning bajarilishi; 2) Din ishlari boʻyicha qoʻmitaning mazkur Nizomning 16-bandida nazarda tutilgan majburiyatlari boʻyicha; 3) mazkur Nizomning 19-bandida belgilangan oʻz funksional vazifalarining sifatli bajarilishi uchun shaxsan masʼuldir. 25. Din ishlari boʻyicha qoʻmita raisi oʻrinbosarlari: 1) Din ishlari boʻyicha qoʻmitaning mutasaddilik qilinadigan tarkibiy boʻlinmalarida Din ishlari boʻyicha qoʻmitaga yuklangan vazifalar va funksiyalarning bajarilishi; 2) Din ishlari boʻyicha qoʻmitaning mutasaddilik qilinadigan masalalar yuzasidan mazkur Nizomning 16-bandida nazarda tutilgan majburiyatlari boʻyicha; 3) mazkur Nizomning 20 va 21-bandida belgilangan oʻz funksional vazifalarining sifatli bajarilishi uchun shaxsan masʼuldir. 26. Markaziy apparat tarkibiy boʻlinmalarining rahbarlari: 1) tegishli tarkibiy boʻlinmalarga yuklangan vazifalar va funksiyalarning bajarilishi; 2) Din ishlari boʻyicha qoʻmita markaziy apparatining mazkur Nizomning 16-bandida nazarda tutilgan majburiyatlari boʻyicha; 3) mazkur Nizomning 22-bandida belgilangan oʻz funksional vazifalarining sifatli bajarilishi uchun shaxsan masʼuldir. 27. Hududiy boshqarmalar rahbarlari: 1) hududiy boshqarmalarga yuklangan vazifalar va funksiyalarning bajarilishi; 2) hududiy boshqarmalarning mazkur Nizom 18-bandida nazarda tutilgan majburiyatlari boʻyicha; 3) mazkur Nizomning 23-bandida belgilangan oʻz funksional vazifalarining sifatli bajarilishi uchun shaxsan masʼuldir. 28. Din ishlari boʻyicha qoʻmitaga Oʻzbekiston Respublikasining Bosh vaziri taqdimnomasiga binoan Oʻzbekiston Respublikasi Prezidenti tomonidan lavozimga tayinlanadigan va lavozimdan ozod etiladigan rais rahbarlik qiladi. 29. Din ishlari boʻyicha qoʻmita raisining Oʻzbekiston Respublikasi Vazirlar Mahkamasi tomonidan lavozimga tayinlanadigan va lavozimdan ozod qilinadigan birinchi oʻrinbosari va ikki nafar oʻrinbosari boʻladi. 30. Din ishlari boʻyicha qoʻmita raisi maqomiga koʻra vazirga, raisning birinchi oʻrinbosari - vazirning birinchi oʻrinbosariga, rais oʻrinbosarlari - vazir oʻrinbosarlariga tenglashtiriladi. 31. Din ishlari boʻyicha qoʻmita raisi boʻlmagan vaqtda, uning vakolatlari raisning birinchi oʻrinbosari tomonidan, u boʻlmagan vaqtda esa raisning tegishli buyrugʻiga asosan boshqa oʻrinbosar tomonidan amalga oshiriladi. 32. Quyidagilar: 1) Qoraqalpogʻiston Respublikasi Vazirlar Kengashi Raisining, viloyatlar va Toshkent shahar hokimlarining jamoat va diniy tashkilotlar bilan aloqalar boʻyicha oʻrinbosarlari — hududiy boshqarmalar boshliqlari Din ishlari boʻyicha qoʻmita raisi bilan kelishilgan holda, qonunchilik hujjatlarida belgilangan tartibda lavozimga tayinlanadi va lavozimdan ozod etiladi; 2) Din ishlari boʻyicha qoʻmitaning markaziy apparati, hududiy boshqarmalar xodimlari, Din ishlari boʻyicha qoʻmitaga idoraviy mansub tashkilotlar rahbarlari Din ishlari boʻyicha qoʻmita raisi tomonidan lavozimga tayinlanadi va lavozimdan ozod etiladi. 33. Din ishlari boʻyicha qoʻmitaning markaziy apparati tarkibiy boʻlinmalarining hududiy boshqarmalar hamda idoraviy mansub tashkilotlar bilan oʻzaro hamkorligini markaziy apparatning tarkibiy boʻlinmalari rahbarlari taʼminlaydi. 34. Din ishlari boʻyicha qoʻmitaning markaziy apparati tarkibiy boʻlinmalari hududiy boshqarmalar bilan oʻz faoliyati yoʻnalishlari boʻyicha oʻzaro hamkorlikni amalga oshirishda: 1) topshiriqlarni hududiy boshqarmalar hamda idoraviy mansub tashkilotlarga yetkazadi hamda ularning ijrosini nazorat qilib boradi; 2) hududiy boshqarmalar hamda idoraviy mansub tashkilotlarga bevosita tarkibiy boʻlinmalar faoliyati masalalari boʻyicha soʻrov joʻnatadi va ularning ijrosini nazorat qilib boradi; 3) hududiy boshqarmalar hamda idoraviy mansub tashkilotlar faoliyatini tekshiradi va oʻrganadi, amaliyotini umumlashtiradi, takomillashtirishga qaratilgan chora-tadbirlarni ishlab chiqadi va amalga oshiradi; 4) hududiy boshqarmalar hamda idoraviy mansub tashkilotlar faoliyatining tashkil etilishi va natijalari toʻgʻrisida hisobot va axborot materiallari, statistik va boshqa maʼlumotlarni oʻrganishni tashkil etadi; 5) hududiy boshqarmalar hamda idoraviy mansub tashkilotlar ish rejalarini tahlil qiladi, ularning faoliyatini rejalashtirishni takomillashtirish boʻyicha choralar koʻradi; 6) hududiy boshqarmalar hamda idoraviy mansub tashkilotlardan tushgan takliflarni koʻrib chiqadi; 7) hududiy boshqarmalar hamda idoraviy mansub tashkilotlarning normativ-huquqiy hujjatlar loyihalarini tayyorlashda ishtirok etishini tashkil etadi, ularning qonunchilik hujjatlarini takomillashtirish yuzasidan tushgan takliflarini koʻrib chiqadi. 35. Hududiy boshqarmalar hamda idoraviy mansub tashkilotlar Din ishlari boʻyicha qoʻmita markaziy apparatining tarkibiy boʻlinmalari bilan hamkorlik qiladi, shu jumladan: 1) Din ishlari boʻyicha qoʻmita rahbariyati topshiriqlarining ijrosi toʻgʻrisida axborot beradi; 2) faoliyatning belgilangan sohasidagi qonunchilik hujjatlarini amalga oshirish boʻyicha faoliyat natijalari toʻgʻrisida markaziy apparatga maʼlumot taqdim etadi; 3) ularning faoliyatini tekshirish va oʻrganish asosida ishda aniqlangan kamchiliklar va nuqsonlarning bartaraf etilganligi natijalari haqida axborot beradi; 4) Din ishlari boʻyicha qoʻmitaning markaziy apparatiga belgilangan tartibda va muddatda oʻz faoliyati natijalari toʻgʻrisida hisobot taqdim etadi; 5) kompleks ijtimoiy-iqtisodiy rivojlantirish sektorlari bilan hamkorlik natijalari haqida axborot beradi; 6) vakolatli organlar tomonidan oʻz faoliyatini tekshirishlar natijalari haqida axborot beradi. 36. Din ishlari boʻyicha qoʻmita oʻz vazifalari va funksiyalarini amalga oshirishda davlat boshqaruvi organlari, mahalliy davlat hokimiyati organlari, xoʻjalik birlashmalari va boshqa tashkilotlar bilan hamkorlik qiladi. 37. Din ishlari boʻyicha qoʻmita faoliyati Vazirlar Mahkamasi va Oʻzbekiston Respublikasi Prezidenti Administratsiyasining tegishli tarkibiy boʻlinmalari tomonidan nazorat qilinadi. 38. Din ishlari boʻyicha qoʻmitada rais (hayʼat raisi), uning oʻrinbosarlari (lavozimi boʻyicha) hamda faoliyatning asosiy yoʻnalishlarida mutasaddilik qiladigan tarkibiy boʻlinmalar rahbarlaridan iborat tarkibda hayʼat tashkil etiladi. Hayʼat aʼzolarining soni va shaxsiy tarkibi Vazirlar Mahkamasi tomonidan Din ishlari boʻyicha qoʻmita raisi taqdimnomasi boʻyicha tasdiqlanadi. 39. Hayʼatga quyidagi vazifalar yuklanadi: Din ishlari boʻyicha qoʻmita faoliyatining asosiy yoʻnalishlarini tayyorlash va amalga oshirish; Oʻzbekiston Respublikasi Prezidenti va Vazirlar Mahkamasi qarorlarida belgilangan vazifalar bilan yuklangan vazifalarning Din ishlari boʻyicha qoʻmita tizimidagi rahbarlar va xodimlar tomonidan oʻz vaqtida va sifatli bajarilishini taʼminlash uchun ularning shaxsiy javobgarligini oshirish choralarini koʻrgan holda tarkibiy boʻlinmalar, hududiy boshqarmalar va idoraviy mansub tashkilotlar rahbarlarining hisobotlarini tizimli eshitib borish; Din ishlari boʻyicha qoʻmita faoliyati sohasidagi hududiy va tarmoq dasturlarini amalga oshirish holatining natijadorligini har chorakda va tizimli muhokama qilib borish; Din ishlari boʻyicha qoʻmita faoliyati sohasidagi dolzarb masalalar muhokamasini joylarda taʼminlagan holda hayʼatning kengaytirilgan sayyor yigʻilishlari oʻtkazilishini tashkil etish hamda yuzaga kelgan muammolarni bartaraf etish boʻyicha tegishli qarorlarni ishlab chiqish va qabul qilish; Din ishlari boʻyicha qoʻmitaning markaziy apparati nomenklaturasiga kiruvchi lavozimlarga kadrlarni tanlash va joy-joyiga qoʻyish masalalarini koʻrib chiqish; Oʻzbekiston Respublikasi Prezidenti va Vazirlar Mahkamasi qarorlari va farmoyishlari bilan belgilangan vazifalarning oʻz vaqtida va sifatli bajarilishini taʼminlash maqsadida Din ishlari boʻyicha qoʻmita rahbarlari va xodimlarining ijro intizomini mustahkamlash va shaxsiy javobgarligini oshirish. Hayʼat, shuningdek, Din ishlari boʻyicha qoʻmita vakolatiga tegishli boshqa masalalarni ham muhokama etish huquqiga ega. 40. Hayʼat yigʻilishiga Din ishlari boʻyicha qoʻmita vakolatiga tegishli masalalar yuzasidan davlat boshqaruvi organlari, xoʻjalik birlashmalari hamda boshqa tashkilotlar rahbarlari va ekspert mutaxassislar taklif etilishi mumkin. 41. Hayʼat, agar uning yigʻilishida aʼzolarning yarmidan koʻpi ishtirok etgan taqdirda, haqiqiy deb hisoblanadi. Muhokama etilayotgan masalalar yuzasidan qarorlar oddiy koʻpchilik ovoz bilan qabul qilinadi. 42. Hayʼat qarorlari hayʼat raisi tomonidan imzolanadi va Din ishlari boʻyicha qoʻmita rahbarining buyrugʻi (qarori) bilan amalga oshiriladi. 43. Din ishlari boʻyicha qoʻmita raisi va hayʼat aʼzolari oʻrtasida kelishmovchiliklar yuzaga kelgan taqdirda, Vazirlar Mahkamasiga yuzaga kelgan kelishmovchiliklar haqida Din ishlari boʻyicha qoʻmita raisi axborot beradi va mustaqil qaror qabul qiladi. Shuningdek, hayʼat aʼzolari ham Vazirlar Mahkamasiga oʻz fikrlarini maʼlum qilishlari mumkin. 44. Hayʼat faoliyatining tartibi hayʼat tomonidan tasdiqlanadigan reglament bilan belgilanadi. 45. Din ishlari boʻyicha qoʻmita faoliyati muntazam baholab boriladi. 46. Din ishlari boʻyicha qoʻmita faoliyati samaradorligi va natijadorligini baholash Din ishlari boʻyicha qoʻmita faoliyati samaradorligi va natijadorligini baholash mezonlari va ishchi indikatorlarga asoslanadi. 47. Din ishlari boʻyicha qoʻmita faoliyati samaradorligi va natijadorligini baholash yakunlari boʻyicha: 1) Din ishlari boʻyicha qoʻmita rahbarlari va xodimlarini ragʻbatlantirish (mukofotlash) yoki ularga nisbatan intizomiy jazo choralari; 2) Din ishlari boʻyicha qoʻmita faoliyatida aniqlangan kamchiliklarni bartaraf etish va uning faoliyatini yanada takomillashtirish choralari koʻriladi. 48. Din ishlari boʻyicha qoʻmita faoliyatining samaradorligi va natijadorligini baholash tartibi va uslubi Oʻzbekiston Respublikasi Prezidenti yoki Vazirlar Mahkamasi tomonidan belgilanadi. 49. Din ishlari boʻyicha qoʻmitani moliyalashtirish va moddiy-texnik taʼminlash Oʻzbekiston Respublikasi Davlat budjeti mablagʻlari, budjetdan tashqari jamgʻarmalar va qonunchilik hujjatlarida taqiqlanmagan boshqa manbalar hisobidan amalga oshiriladi. 50. Din ishlari boʻyicha qoʻmita xodimlarining ish haqi lavozim maoshi, mukofotlar, qoʻshimcha toʻlovlar, ustamalar va qonunchilik hujjatlarida nazarda tutilgan ragʻbatlantiruvchi toʻlovlardan iborat. 51. Din ishlari boʻyicha qoʻmita xodimlarining lavozim maoshi Yagona tarif setkasi boʻyicha mehnatga haq toʻlashning tasdiqlangan razryadlari asosida belgilanadi. 52. Din ishlari boʻyicha qoʻmita rahbarlari oʻz faoliyati toʻgʻrisida Oʻzbekiston Respublikasi Prezidenti, Oʻzbekiston Respublikasi Prezidenti Administratsiyasining tegishli tarkibiy boʻlinmalari va Vazirlar Mahkamasiga hisobot beradi. 53. Vazirlar Mahkamasi rahbariyati Din ishlari boʻyicha qoʻmita rahbarlarining faoliyati yuzasidan ularga yuklangan vazifalarning samarali bajarilishi boʻyicha doimiy monitoring olib boradi, Din ishlari boʻyicha qoʻmita faoliyati samaradorligini xolisona baholaydi. 54. Monitoring va baholash natijalariga koʻra Din ishlari boʻyicha qoʻmitaning alohida oʻrnak koʻrsatgan xodimlarini ragʻbatlantirish choralari koʻriladi. 55. Din ishlari boʻyicha qoʻmita qonunchilik hujjatlarida belgilangan tartibda qayta tashkil etiladi va tugatiladi.